淳熙十三年六月中使奉德壽宮命捕金銀魚
作者：胡某
朝代：宋

paragraphs: 千頃山高六十里，上有寒潭清且泚。
神龍久向此中蟠，作霖肯爲蒼生起。
羣魚從之時浮沈，噞喁光彩歲月深。
自然形質異凡鬣，或如美玉或如金。
或青或紅或閒色，縱使丹青模不得。
幾年潛伏少人知，一旦聲名動京國。
皇家太平端好奇，麟欲效瑞鳳欲儀。
白環銀甕爭走獻，豈得汝輩藏洿池。
深山大澤多遺寶，紆餘卓犖皆娟好。
願移網罟聊一施，嶄然頭角趨明時。